Lárus Helgi Ólafsson , markvörður Framara í Olísdeild karla í handbolta , hefur að eigin sögn fengið fimmtán skot í höfuðið á þessu tímabili . Guðjón Guðmundsson hitti Lárus Helga og ræddi áhyggjur hans af því að veta ítrekað skotinn niður í markinu . Mikil umræða um höfuðmeiðsli í íslenskum íþróttum hefur vakið mikla athygli síðustu vikur . Lárus Helgi Ólafsson , sem ver mark Fram í Olís deild karla , vill að málið verði skoðað betur . „ Miðað við að þetta er farið að gerast svona oft og miðað við umræðuna í þjóðfélaginu undanfarið , þá þarf virkilega að skoða þetta , “ sagði Lárus Helgi Ólafsson í samtali við Guðjón Guðmundsson í dag . Hvað hefur breyst í handboltanum að mati Lárusar Helga ? „ Það er góð spurning . Ég er búinn að vera renna svolítið yfir þetta í huganum . Það getur vel verið að þetta sé einhver óheppni og ég sé bara að fá boltann extra mikið í höfuðið miðað við aðra markmenn . Það getur vel verið að það séu markmenn sem séu búnir að fá boltann lítið sem ekkert í höfuðið , “ sagði Lárus Helgi . „ Ég er að velta fyrir mér alls konar hlutum eins og hvort ég sá opnari á höfðið en aðrir markmenn . Þjálfararnir eru kannski að segja : Lalli , er opinn á haus , skjótum þar . Það er einn af þessum punktum sem ég er búinn að hugsa um . Ég held samt að það sér erfitt að finna útskýringar á þessu , “ sagði Lárus Helgi . Lárus vill að það verði beitt refsingum skjóti leikmenn í höfuðið á markmanni í opnum leik . „ Ég átta mig á því að flækjustigið á þessu yrði þokkalegt . Það er hægt að skoða þetta út frá því að það er rautt spjald fyrir að skjóta í höfuðið á markverði í vítakasti . Ef þú skýtur í andlit varnarmanns í aukakasti þá er það einnig rautt , “ sagði Lárus Helgi „ Mér finnst bara að ef leikmenn eru að koma úr opnum leik , hvort sem það eru úr horni , línu eða hraðaupphlaupi og skotið fer í haus á markmanni þá finnst mér að það eigi að vera rautt spjald , “ sagði Lárus Helgi . „ Ég átta mig á því að það yrði ekkert hlaupið að þessu og það eru örugglega margir sem hafa skoðanir á þessum hlutum . Ég held bara að með allri þessari vakningu varðandi höfuðmeiðsli undanfarin misseri þá gætum við verðið í fararbroddi að koma með þessa hugmynd inn á alþjóðlega sviðið , “ sagði Lárus Helgi . Það má sjá viðtal og umfjöllun Gaupa um málið í myndbandinu hér fyrir neðan . Klippa : Sportpakkinn : Lárus vill að Ísland verði í fararbroddi þegar kemur að skotum í höfuð markvarða Athugið .